MY kritiek op pres. Cyril Ramaphosa die afgelope jaar of so, maar veral sedert die begin van die Covid-19 pandemie, het baie mense op my laat toesak. Ja, jou bliksem, jy was mos ’n Cyril-groupie; ons het jou mos gesê hy’s Zuma II, jy kan nie die leier van die verrotte party onderskei nie.
Ek sal maar die pyn vat. Ek was nou nie juis ’n groupie nie, maar ek het baie positiewe goed oor hom geskryf, veral net ná sy verkiesing as ANC-president in Desember 2017.
Ek het al by verskeie geleenthede van my eie ervaringe met Cyril sedert die vroeë 1980’s geskryf. Ek het hom as ’n intelligente, ordentlike, gesofistikeerde mens met ’n fyn aanvoeling vir die politiek ervaar...